偈頌三十首  其一一
作者：釋印肅
朝代：宋

paragraphs: 若無一切心，何用一切法。
佛說一切法，爲除一切心。
若人解實相，於中無虛誑。
說與不說同，是即名最上。
實相未全融，語默空花同。
而復結空果，後進不能通。
何故不能通，緣師指落空。
依妄不歸實，師子墮邪宗。
二妄相依墮，带累千萬箇。
因一人道虛，萬類皆招禍。
不了却自心，只管說他過。
將謂佛法僧，也似陳行貨。
倒牀喫不得，苦痛忍難過。
曉夕無把捉，又見火輪磨。
始悔我自錯，無福轉加禍。
未得將爲得，未證將爲證。
妄想一剎那，果招沙劫病。
皆是自欺心，不依佛慧命。
六度未能圓，五戒猶未定。
口說一切無，貪嗔轉增盛。
人問道如何，胡應全無性。
此不見性種，三界魔民蟲。
眾生若遭遇，萬劫墮貧窮。
自壞他亦壞，自聾他亦聾。
自墮彼亦墮，自空彼亦空。
究竟還如佛，萬像一鏡中。
若能如是解，可表警凡籠。